정조 19년
乙卯十二月二十六日卯時上御熙政堂抄啓文臣進箋抄啓文臣宣傳官都計畫頒賞常參次對同爲入侍時行都承旨趙鎭寬行左承旨林濟遠行右承旨李益運左副承旨申耆右副承旨金勉柱同副承旨李晉秀東班直提學李晩秀檢校直閣金祖淳直閣李始源檢校待敎徐有榘右議政尹蓍東左參贊沈頤之右參贊具庠吏曹判書沈煥之戶曹判書李時秀漢城判尹具㢞禮曹參議蔡弘遠西班西春君㷸綾城尉具敏和行司直金持默李柱國行副司直李敬懋兵曹判書李得臣刑曹判書李在學水原留守趙心泰工曹判書金尙集漢城右尹李漢豐行副司直徐龍輔開城留守李冕膺東恩君申大觀同敦寧權之彦僉知李昌郁校理吳鼎源修撰尹益烈持平申絢監察柳肅之吏曹正郞李運行戶曹佐郞李寅爕禮曹佐郞尹涵司錄嚴思彦兵曹佐郞南達孫刑曹佐郞徐膺輔工曹佐郞具興遠記事官趙台榮假注書曺錫中記注官金良倜記事官吳泰曾以次侍立訖引儀唱抄啓文臣宣傳官入就位行四拜禮訖禮兵房承旨跪啓宣賞抄啓文臣金履永宣傳官趙達洙等以次受賞訖上曰抄啓文臣謝箋時讀箋官節次除之可也上曰常參姑未爲之則翰注之不卽下階領賞事甚可駭仍命書榻敎曰抄啓文臣吳泰曾曺錫中爲先拿處又命書榻敎曰前假注書金履永仍察廳任上曰莫重敎旨委置地上專忽敬謹之義極爲駭然命書榻敎曰宣傳官趙達洙令兵判決棍上曰司諫尹序東在外不得入來耶耆曰果在外矣上曰校理吳鼎源以司諫前望點下仍以臺諫就班仍命書榻敎曰在外司諫許遞前望單子入之待下批先入侍後謝恩蓍東進前奏曰近日寒暖不調此時聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰元子宮氣候何如上曰連爲善過矣上曰枚卜于卿予意有屬而卿今登筵矣方今兩相俱病六對久闕之餘非但廟務之可以修擧人情聞甚恰然此所謂賢於夢卜者耶固知卿誠信素厚於人自今以往政謨事爲人將以卿取信此尤予之喜而不寐者也蓍東曰臣年衰病痼識蔑才短雖微末有司之職無一可以擬議國之輔相何等重任而冒叨於人望之外三陳血懇終靳一兪敦迫責勉愈往愈摯感激嚴畏不得不出膺而自量人器萬無堪當之望大而僨誤國事身陷重辟小而歇后伴食貽笑四方則臣身狼狽有不足恤其辱聖簡羞朝廷爲如何哉伏願亟賜斥退改卜賢德使公私兩幸焉上曰所辭萬萬過矣出擧條蓍東曰目今悠悠萬事莫大於保嗇聖躬聖人志氣雖無時而衰血氣則有時而衰竊覸聖上夜分不寐昧爽丕顯簿書期會無不親自照檢如殺獄文案浩汗繁複而無不詳覽細究惟恐一夫之不盡其情哀敬折獄德意深厚雖天縱聰明不以爲疲其於頤養節宣之方則終有乖焉文王之罔攸兼與罔敢知于玆誠可爲千古人君之師法而敢之一字尤宜翫味庶獄之重猶尙如此則凡諸有司之事無不皆然伏願深留聖意於綱擧目張晦身腴內之訓以爲祈永無疆之基焉上曰卿言甚好當體念矣出擧條蓍東曰天佑我東元子誕降尺衣漸長億兆繫望方今急務豈有過於蒙以養正乎養正之道固無外於漢臣保傅傅而其誘之易入日遷善不自知者又莫要於殿下躬率而身敎之殿宮翼翼之孝壼闈刑御之化奉先之誠接下之恭惡衣服而菲飮食朝聽政而夕修令無一不可爲監法而傲慢邪僻之事無自而接乎耳目留於心志而至於習於知長化與心成則太平萬世其自今始豈不休哉此雖老生常談而臣之藉手爲說舍是而何求乎伏願留念焉上曰卿言尤好當體念矣出擧條蓍東曰近來名檢掃地讀書種絶轉輾沈痼莫可救藥專由於士林乏宗匠山野無宿德莫有矜式與畏憚凌夷乖敗誠可傷嘆然宗匠與宿德猝難得來惟宜博訪年力富强窮經飭躬之士扶植奬進積以年歲一以盡當今儲養作成之方一以成日後旁招登崇之美實是目下急務伏願留念焉上曰卿言亦好當留意矣出擧條蓍東曰近來京外儲蓄之枵然大小民生之困瘁莫不由於奢侈之相尙貪墨之成風有識之憂容有極乎淸白吏之選實爲國朝故事生者進秩死者錄後一世聳勸之方者法意甚好而肅廟甲戌以後更無選焉先朝亦因筵臣建白議薦而未及磨勘遂成無用之故紙甚可嘆也伏願特下成命使依例各薦幾人仍令廟堂會議磨勘以示朝家崇奬廉吏勸戒具僚之意何如上曰依爲之從近使之擧行則好矣出擧條蓍東曰臣猥受重寄出而膺命賤臣再疏批旨中責勉之敎有非如臣愚魯所敢承當者而靖世道壹民志然後庶績咸熙百工允釐大抵明義一部之書所以闡聖神傳心之丕謨包春秋討亂之大法而溯論其源則是書之義理與某年之義理前後一貫也聖諭中假麟經之筆編明義之書者卽大聖人仁精義熟之玉衡金秤永有辭於天下萬世國而無是不得爲國人而無是不得爲人今日廷臣之所以事殿下捨此義則無以爲殿下之臣噫乙未之逆權輿於某年而魯禧麟謙其塗雖殊其謀則同爲逆於某年者其勢得不爲逆於乙未乎其始也背馳於我聖上所執大正至嚴之義理而其終則沮戲於先大王所傳惟精惟一之心法此所以義理之一貫於前後而亂逆之殊塗而同謀者也嗚呼一部明義之義理昭揭於天地之間然後忠逆之界乃判君臣之倫大明而朝臣之年少後進之輩皆可以洞然知亂逆之有本義理之一貫矣竊願殿下遠覽永圖於消長屈伸之際動靜施措默運神智深恐義理之不明常戒彝倫之或虧俾令血氣之倫咸曉堅定之聖度則世道之靖民志之壹速如置郵何待期月如臣愚魯亦得以奉而周旋仰贊一初淸明之治敎矣伏望留念焉上曰卿言意在立脚藉手欲作一副當規模予亦當隨處留念矣出擧條蓍東曰李義弼之疏語無論當否如何以懸法之首犯至被投畀有北之典臣非敢曰義弼之無罪以大體言之憲長之職朝家所禮遇且以言事爲名而句語間不能照檢之故遠地投竄將至經年句語間不能照檢其失小都憲之言事被讁久靳賜環所關大然則豈不爲聽聞之惑而政治之累乎伏願更賜量察特許放還焉上曰依爲之出擧條蓍東曰兵曹判書李得臣以末薦出身擬望於部將而受點則當直陳改差而以相換爲請者事體未安推考當該部將朴東源改差何如上曰依爲之朴東源則特爲相換可也出擧條蓍東曰聖上代聽時睿章讀之孰不感激飮泣辛卯韓鍮事公私文跡石室祕府之藏皆在洗草之中而金吾之案獨未聞一例洗草先朝處分時下敎炳如日星丙申初其時同罪人伸理之筵敎亦極懇到而鍮以草野韋布能辦一死則揆以朝家刑政恐不宜一伸一屈乞命該府亦爲洗草以爲雪冤闡義之方何如上曰丙申初宰臣疏批答一句人皆見之矣自此昭然無憾而洗草之獨漏若有是也亦非批答之本意問于該府洗草可也出擧條上曰卿之通籍四十二年立朝不滿十年云而今於此筵見卿亦可見窮通之各有其時矣蓍東曰臣厚蒙兩朝恩造中間擯斥亦莫非生成之澤而今日此筵實非夢寐攸及矣上曰卿之前後齟齬於世者果是卿收效處而予之所取於卿者亦未必不在於此矣蓋觀前此作相者其初未嘗不若將有爲及其久也往往漸不如爰立之初卿須益自勉勵克有始終可也㢞曰今式年三南北關帳籍之限歲前停退寔出於軫念民勢之德意而嶺南與北關帳籍則今已盡數上來兩南帳籍中尙未上來者忠淸道爲十四邑全羅道爲三十二邑矣籍法何等至重而若是過限以致獻民數之經歲未修啓揆以法綱殊涉駭然各該道臣從重推考未到各邑帳冊卽速上送之意嚴加申飭何如上曰依爲之兩湖之昨今年尤甚而未及措備處令道臣詳覈更爲草記可也出擧條蓍東曰近來籍法不明百弊皆由此出籍法則大典通編盡之矣今欲革弊不過修明舊典而已上曰籍法固難一一修明而近來府牒有以漏戶名色爲言者此雖因於年前發賣時難於存拔而旣稱漏戶便是籍法之不明先從此處審愼亦有司之職也㢞曰外邑禁屠雖有廟堂行會而今當歲末尤宜申嚴矣上曰日前行會旣甚勤據則今何必更出擧條以添擾民之端耶煥之曰本曹參判參議以長望擬出事曾有下敎矣昔在先朝亞銓以已通經筵人三銓以已通泮長人長望擬差矣今則三銓以禮議爲階梯亞銓亦以經筵爲階梯亞銓三銓差出時就曾通經筵及禮議中次次以長望通擬乎大臣今適登筵下詢處之何如上曰大臣之意何如蓍東曰經筵之於亞銓禮議之於三銓旣以作爲階梯定式則當就已通經筵禮議人中更爲通擬於亞三銓之望特勿拘三望之限而盡擬前望如有可合人又復新通自然爲長望下敎本意臣則如是仰認恐不可以已通經筵禮議而直入銓望矣上曰依爲之出擧條時秀曰鑄錢今已畢役而利條爲二萬六百五十四兩矣自前例皆稟旨區處今番則何以爲之乎上曰大臣之意何如蓍東曰地部經費方患難繼依昨年例盡爲劃給地部似好矣上曰依爲之時秀曰新錢今已畢鑄自明年歲首爲始行用何如上曰依爲之出擧條臺諫進前上曰只擧尾辭可也鼎源等曰請寢罪人鄭致達妻出置城外之命依前還發配所亟令王府快正典刑措辭見上上曰不允出擧條鼎源等曰請物故罪人德相亟施孥籍之典措辭見上上曰不允出擧條鼎源等曰請逆賊尙喆追施孥戮之典措辭見上上曰不允出擧條鼎源等曰請亟寢昧爽以後申禁之命因許捧入未徹之啓特賜允兪焉措辭見上上曰不允出擧條鼎源等曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情措辭見上上曰不允出擧條鼎源等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上上曰不允出擧條鼎源等曰請物故罪人國榮亟施孥籍之典措辭見上上曰不允出擧條鼎源等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上上曰不允出擧條鼎源等曰請承款後物故罪人九宗亟施孥籍之典措辭見上上曰不允出擧條絢曰請亟寢秋曹罪人柳師文放釋之命仍令王府設鞫嚴問期於得情快正王法措辭見上無批答上曰柳師文事殊甚䵝昧私室酬酢孰聞而孰傳之也今日則停啓可也絢曰上敎雖如是臣則斷不可以停啓矣上曰然則當時發啓臺臣當盤問覈實而如是之際徒致紛拿無中生事以此以彼不如斯速停啓之爲宜矣旣不請盤問發啓臺臣又不停啓則其將何時出場乎鼎源曰無論本事之虛實罪犯旣關人臣之極罪則無端停啓不成刑政矣鼎源曰請金甲島爲奴罪人克觀古今島爲奴罪人克泰更令王府嚴鞫得情快正王法措辭見上上曰不允出擧條鼎源曰請逆賊尙魯亟施孥戮之典措辭見上上曰不允出擧條鼎源曰請亟寢秋曹罪人柳師文放釋之命仍令王府設鞫嚴問快正典刑措辭見上無批答鼎源曰臣庸愚譾劣本不合於淸朝耳目之任而今日賓對猥以館職粗伸昵近之願於逖違之餘而意外薇垣除命忽下於登筵之際至有先入侍後謝恩之命臣且惶且感冒沒就列矣及至傳啓之時以柳師文停啓事飭敎屢勤臣非不仰體聖意之有在而第念師文罪犯至爲深重而其中詬天罵日凶言悖說至登諫長之疏一款尤是鐵案此事未得嚴査究竟之前萬無停啓之路而傳啓之後竟未承批旨臣滿心慙恧無地自容以此情踪何敢一刻晏然於臺次乎請命遞斥臣職上曰勿辭耆曰司諫吳鼎源一日再啓煩瀆退待物論矣上曰知道出擧條絢曰臣庸愚譾劣本不合於淸朝耳目之任而賓對有命飭敎申嚴張皇出肅冒沒登筵及其傳啓之際以柳師文停啓事聖敎縷縷而噫彼師文罪犯深重萬無停啓之路屢度爭執竟未承批以此情踪何敢一刻晏然於臺次乎請命遞斥臣職上曰勿辭耆曰持平申絢一日再啓煩瀆退待物論矣上曰知道出擧條益烈曰司諫吳鼎源以爲臣庸愚譾劣本不合於淸朝耳目之任而今日賓對猥以館職粗伸昵近之願於逖違之餘而意外薇垣除命忽下於登筵之際至有先入侍後謝恩之命臣且惶且感冒沒就列矣及至傳啓之時以柳師文停啓事飭敎屢勤臣非不仰體聖意之有在而第念師文罪犯至爲深重而其中詬天罵日凶言悖說至登諫長之疏一款尤是鐵案此事未得嚴査究竟之前萬無停啓之路而傳啓之後竟未承批旨臣滿心慙恧無地自容以此情踪何可一刻晏然於臺次乎請命遞斥臣職持平申絢以爲臣庸愚譾劣本不合於淸朝耳目之任而賓對有命飭敎申嚴張皇出肅冒沒登筵及其傳啓之際以柳師文停啓事聖敎縷縷而噫彼師文罪犯深重萬無停啓之路屢度爭執竟未承批以此情踪何敢一刻晏然於臺次乎請命遞斥臣職竝引避而退雖未承批臺體則不可以此輕遞言官請司諫吳鼎源持平申絢竝命出仕何如上曰依啓出擧條仍命退諸臣以次退出